करण मल्होत्रा निर्देशित 'अग्निपथ' 1990 में आई ‘अग्निपथ’ का रीमेक है. इस फ़िल्म में मुख्य भूमिका निभाई थी अमिताभ बच्चन ने और कांचा चीना बने थे डैनी डैंगज़ोंग्पा. इस ‘अग्निपथ’ में अमिताभ बच्चन के किरदार 'विजय दीनानाथ चौहान' की भूमिका में हैं ह्रितिक रोशन.अगर आपने 26 जनवरी को रिलीज़ हो रही ‘अग्निपथ’ के प्रोमो देखे हैं तो फ़िल्म में संजय दत्त के लुक पर भी आपका ध्यान ज़रूर गया होगा. संजय ने फ़िल्म के लिए अपने सर के बाल मुंडवाए हैं और एक विलन के रूप में वो बहुत ही भयानक दिख रहे हैं.हाल ही में मुंबई में पत्रकारों से बात करते हुए संजय ने फ़िल्म में अपने लुक का श्रेय फ़िल्म के निर्देशक करण मल्होत्रा को दिया. संजय कहते हैं, ''फ़िल्म में मेरा जो लुक है करण के ही दिमाग की उपज है. उसे पता था कि उसकी फ़िल्म का कांचा चीना कैसा दिखेगा.''हर कलाकार चाहता है कि वो पर्दे पर जो भी किरदार निभाए उसे लोग हमेशा याद रखें. ऐसी ही ख्वाहिश संजय दत्त की भी है.संजय कहते हैं, ''कोशिश तो यही की है हमने कि कांचा चीना के किरदार को हम यादगार बना सकें. अब हमारी कोशिश क्या रंग लाती है इसका पता तो तब चलेगा जब फ़िल्म रिलीज़ होगी.''अग्निपथ के इस रीमेक में कांचा चीना का किरदार बहुत ही विशाल और ताकतवर दिखाया गया है. क्या इसके पीछे कोई ख़ास वजह है?इस सवाल के जवाब में संजय कहते हैं, ''अगर आप हॉलीवुड की फ़िल्में देखें जैसे कि बैटमैन या स्पाईडरमैन तो इन फ़िल्मों में भी विलन का किरदार बहुत ही बड़ा और शक्तिशाली होता है. और वो बड़ा इसलिए होता है क्योंकि जब फ़िल्म का हीरो उस विलन से लड़ कर जीतता है तो हीरो का कद अपने आप ही बहुत बड़ा हो जाता है.'' अग्निपथ में ह्रितिक रोशन और संजय दत्त के साथ साथ अभिनेत्री प्रियंका चोपड़ा भी हैं. इस फ़िल्म में 'चिकनी चमेली' नाम से अभिनेत्री कटरीना कैफ ने एक आइटम नम्बर भी किया है.फ़िल्म के निर्माता हैं करण जौहर. खास बात ये कि 1990 में आई 'अग्निपथ' के निर्माता थे करण के पिता यश जौहर. इस फ़िल्म का निर्देशन किया था मुकुल आनंद ने.